## Pravilnik o načinu i postupku ostvarivanja naknade dijela cijene diesel goriva profesionalnih ribara

### NN 56/1994 (22.7.1994.), Pravilnik o načinu i postupku ostvarivanja naknade dijela cijene diesel goriva profesionalnih ribara

# MINISTARSTVO FINANCIJA

Na temelju članka 5. Uredbe o dopunama Zakona o

novčanim poticajima i naknadama u poljoprivredi ("Narodne novine",
br. 24/94. i 55/94.), ministar financija propisuje

## PRAVILNIK

### o načinu i postupku ostvarivanja naknade dijela cijene diesel goriva profesionalnih ribara

Članak 1.

Ovim se Pravilnikom propisuje način i postupak ostvarivanja naknade
dijela cijene diesel goriva (u daljnjem tekstu naknada) profesionalnim
ribarima.

Članak 2.

Pravo na naknadu u iznosu 60 lipa po litri kupljenog diesel goriva imaju
profesionalni ribari (pravne i fizičke osobe) koji diesel gorivo koriste
za obavljanje morskog ribolova, i to za količine goriva koje su nabavljene
(kupljene) od 1. srpnja do 31. listopada 1994.

Pod profesionalnim ribarima, u smislu ovog Pravilnika, smatraju se pravne
i fizičke osobe koje obavljaju registriranu djelatnost lova ribe, školjaka,
rakova-škampa i ostalih morskih organizama.

Članak 3.

Pravne i fizičke osobe iz članka 2. ostvaruju pravo na naknadu podnošenjem
zahtjeva na obrascu NDR - Obračun naknade dijela cijene kupljenog diesel
goriva za razdoblje od \_\_\_\_\_\_\_\_\_\_ do \_\_\_\_\_\_\_\_\_\_ 19 godine, koji je sastavni
dio ovog Pravilnika, ispostavi područnog ureda Porezne uprave nadležnoj
prema njihovom sjedištu.

U obrascu NDR iskazuje se:

- na rednom broju 1 podaci o ukupnim količinama kupljenog diesel goriva
u litrama tijekom mjeseca,

- na rednom broju 2 visinu naknade po litri diesel goriva temeljem Uredbe
o dopunama Zakona o novčanim poticajima i naknadama u poljoprivredi,

- na rednom broju 3 ukupan iznos naknade koju ostvaruje profesionalni
ribar,

- na rednom broju II količina ulovljene ribe, školjaka, rakova-škampa
i ostalih morskih organizama tijekom mjeseca u kilogramima i

- na rednom broju III iznos prihoda ostvarenih prodajom ribe, školjaka,
rakova-škampa i ostalih morskih organizama tijekom mjeseca u kilogramima.

Zahtjev za isplatu naknade iz stavka 1. ovoga članka podnosi se najkasnije
do kraja mjeseca za protekli mjesec.

Članak 4.

Zahtjevu za isplatu naknade na obrascu NDR, koji se podnosi u dva primjerka,
pravna ili fizička osoba prilaže:

1. račune ili preslike računa o nabavljenim količinama diesel goriva
koji moraju glasiti na ime profesionalnog ribara podnositelja zahtjeva.

2. nalog za naplatu (obrazac br. 43).

Sa zahtjevom na naknadu podnositelj zahtjeva - fizička osoba obvezna
je ispostavi područnog ureda Porezne uprave dostaviti na uvid knjigu prihoda
i rashoda

Članak 5.

Ispostava područnog ureda Porezne uprave kojoj je podnesen zahtjev provjerava
da li je zahtjev za isplatu naknade podnijet u skladu s odredbama Uredbe
o dopunama Zakona o novčanim poticajima i naknadama u poljoprivredi i ovog
Pravilnika.

Nakon što se provede kontrola obračuna i utvrdi da je zahtjev podnesen
u roku i da je ispravan te da se poslovne knjige vode uredno i ažurno,
zahtjev ovjerava pečatom i potpisuje službenik koji je obavio kontrolu
i voditelj ispostave područnog ureda Porezne uprave. Jedan ovjereni primjerak
zahtjeva vraća se korisniku naknade, a drugi s ostalom dokumentacijom zadržava
ispostava područnog ureda Porezne uprave za svoje potrebe. Nalog za naplatu

- obrazac 43 potpisuju ovlaštene osobe ispostave područnog ureda Porezne
uprave, ovjerava se pečatom i dostavlja na izvršenje Zavodu za platni promet,
Poslovnica 2, Zagreb, Smičiklasova 17.

Zahtjev za isplatu naknade riješit će se u roku od tri dana od dana
primitka, a isplata će se obaviti najkasnije u roku od osam dana od dana
rješenja zahtjeva.

S nepotpunim zahtjevima postupit če se prema odredbama Zakona o općem
upravnom postupku ("Narodne novine", br. 53/91.).

Naknada se isplaćuje na teret računa broj 30102-789-2229 Ministarstvo
poljoprivrede i šumarstva - Sredstva za premiranje i regresiranje, a u
korist žiro-računa korisnika naknade.

Članak 6.

Pravne i fizičke osobe korisnici naknade obvezni su voditi posebnu evidenciju
o kupljenim količinama diesel goriva po plovnim jedinicama - ribaricama
temeljem koje ostvaruju pravo na naknadu.

Članak 7.

Ovaj se Pravilnik objavljuje u "Narodnim novinama".

Klasa: 410-19/94-01/957

Urbroj: 513-07/94-1

Zagreb, 20. srpnja 1994.

Ministar financija

**Božo Prka, v. r.**

---

```
Mat. br./JMBG poreznog obveznika Naziv pravne osobe ili ime i prezime
Adresa
Broj žiro-računa Područni ured PU
Ispostava

OBRAČUN NAKNADE DIJELA CIJENE ZA KUPLJENO DIESEL-GORIVO ZA RAZDOBLJE OD _____________ DO ______________ 19 ____ GODINE
                OBRAZAC  NDR

R. rb.  0PIS    Iznos ili
količine
1                       2                                       3
I.      OBRAČUN NAKNADE
1.      Količina kupljenog diesel-goriva u litrama
2.      Naknada po litri diesel-goriva u kunama         0,60
3.      Iznos naknade za kupljeno diesel-gorivo
        (red.br. 1. x red. br. 2.)      u kunama
II.     KOLIČINA ULOVA RIBE,ŠKOLJAKA,RAKOVA-ŠKAMPA I OSTALIH MORSKIH
        ORGANIZAMA U KILOGRAMIMA od toga:
4.      Plava riba
5.      Ostala bijela riba
6.      Glavonošci
7.      Rakovi
8.      Školjke
9.      Ostali morski organizmi
III.    PRIHODI OSTVARENI PRODAJOM RIBE,
        ŠKOLJAKA, RAKOVA-ŠKAMPA I OSTALIH
        MORSKIH ORGANIZAMA

        U _______________ dana _______________ 19 _____ godine.

M.P.
________________  ______________________
Obračun sastavio        Potpis ovlaštene osobe
                        poreznog obveznika
Provjerom utvrđena ispravnost obračuna, te se odobrava isplata naknade za kupljeno diesel-gorivo u iznosu od    _______kuna
_____________
Datum primitka  Pečat PU

_________               ________________
Kontrolirao             Voditelj ispostave

```

Pravilnik, NN 56/1994-1025
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)